Document ID: 31988R1600

*****
ΚΑΝΟΝΙΣΜΟΣ (ΕΚΑΧ, ΕΟΚ, Ευρατόμ) αριθ. 1600/88 ΤΟΥ ΣΥΜΒΟΥΛΙΟΥ
της 7ης Ιουνίου 1988
για την προσωρινή τροποποίηση του δημοσιονομικού κανονισμού της 21ης Δεκεμβρίου 1977 που εφαρμόζεται στο γενικό προϋπολογισμό των Ευρωπαϊκών Κοινοτήτων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 78η,
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 209,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 183,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη του Ελεγκτικού Συνεδρίου (3),
Εκτιμώντας ότι δημοσιονομικός κανονισμός (4) πρέπει να εμφανίζει τη μετατροπή του μηχανισμού των «προκαταβολών» του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα «Εγγυήσεων», σε ένα σύστημα «προκαταβολών βάσει ανάληψης», για να ληφθούν υπόψη οι τροποποιήσεις του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής αγροτικής πολιτικής (5), όπως τροποποιήθηκε τελευταία από τον κανονισμό (ΕΟΚ) αριθ. 3183/87 (6),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 98 του δημοσιονομικού κανονισμού, προστίθενται τα ακόλουθα εδάφια:
«Ωστόσο, κατά την περίοδο εφαρμογής του κανονισμού (ΕΟΚ) αριθ. 3183/87(*), οι δαπάνες στα πλαίσια ενός οικονομικού έτους λαμβάνονται υπόψη βάσει των πληρωμών που κατέβαλαν οι υπηρεσίες και οργανισμοί που αναφέρονται στο άρθρο 4 του κανονισμού (ΕΟΚ) αριθ. 729/70 κατά την διάρκεια της περιόδου από 1ης Νοεμβρίου του προηγούμενου οικονομικού έτους μέχρι 31ης Οκτωβρίου του τρέχοντος οικονομικού έτους, υπό την προϋπόθεση ότι η ανάληψη και το ένταλμα πληρωμής τους έχουν παραληφθεί από τον λογιστή το αργότερο στις 31 Μαρτίου του επόμενου οικονομικού έτους.
Όσον αφορά τις δαπάνες που πραγματοποιήθηκαν τον Νοέμβριο και Δεκέμβριο του 1987, λαμβάνονται υπόψη στα πλαίσια:
- του οικονομικού έτους 1987, εφόσον πρόκειται για πληρωμές που πραγματοποιήθηκαν στο πλαίσιο των εγκεκριμένων, από το γενικό προϋπολογισμό των Κοινοτήτων, πιστώσεων,
- του οικονομικού έτους 1988, εφόσον πρόκειται για πληρωμές που πραγματοποιήθηκαν με τα χρηματοδοτικά μέσα που κινητοποίησαν τα κράτη μέλη κατ' εφαρμογή του άρθρου 4 παράγραφος 2 τελευταίο εδάφιο του κανονισμού (ΕΟΚ) αριθ. 729/70.
(*) ΕΕ αριθ. L 304 της 27. 10. 1987, σ. 1.»
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Νοεμβρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 7 Ιουνίου 1988.

Labels: 2
15